Боты  
*Іван Стадольнік*

Калі быў хлапчуком я дасужым і смелым,

Вельмі часта на кут заглядаўся употай,

Дзе, ахутаўшы дбайна хусцінкаю белай,

Маці моўчкі павесіла бацькавы боты.

Я прасіў, каб дазволіла ў іх мне матуля

Пафарсіць хоць разок прад сябрамі сваімі,

А яна, як заўжды, мяне к сэрцу прытуліць,

I слязінкі бліснуць у яе пад вачыма:

— Не чапай мех, сынок! Можа, вернецца бацька, Можа, дзесь ён ужо дабіраецца з фронту,

I тады ў цябе будуць такія, як цацка,

Па назе — адмысловыя, новыя боты.

Час ішоў. Я падрос. I лісток пахавальны,

Можа, сотню разоў прачытаў разам з ёю,

А яна — памаўчыць, за навуку пахваліць

Ды кране пасівелыя скроні рукою.

Тыя боты даўно мне малыя памерам…

Акружаюць мяне у жыцці ўсе даброты,

Але нават цяпер, як хто стукае ў дзверы,

Маці позірк кідае на бацькавы боты.

1963 г.